Urmareste Modifică dimensiunea fontului: Play

Budapesta, 11 ian /Agerpres/ - Orice organizaţie a societăţii civile care primeşte finanţare de la miliardarul George Soros ar trebui 'alungată' din Ungaria, a afirmat marţi un vicepreşedinte al partidului de guvernământ Fidesz, potrivit Reuters.



Premierul ungar Viktor Orban a fost criticat în ţară şi în străinătate pentru campania sa împotriva organizaţiilor non-guvernamentale, care a început în 2014, a implicat zeci de ONG-uri şi a durat mai mult de un an. Nu au fost descoperite nereguli.



Orban a spus că organizaţii ale societăţi civile primesc fonduri străine pentru a "coordona fluxurile de refugiaţi şi pentru a impulsiona imigraţia".



Szilard Nemeth, vicepreşedinte al Fidesz, a spus într-o conferinţă de presă, conform site-ului televiziunii HirTV, că Soros "dirijează marele capital global şi corectitudinea politică spre Ungaria" şi că ONG-urile pe care le-a finanţat el s-au amestecat în politică.



"Aceste organizaţii trebuie împinse înapoi cu toate instrumentele disponibile. Şi cred că trebuie alungate, iar acum, odată cu alegerea noului preşedinte (al SUA, Donald Trump - n.r.), condiţiile internaţionale sunt potrivite pentru acest lucru", a afirmat Nemeth, conform unei înregistrări video postate pe site-ul HirTV.



Purtătorul de cuvânt al guvernului, Zoltan Kovacs, a precizat pentru Reuters că, în calitate de parlamentar şi vicepreşedinte al Fidesz, Nemeth exprimă opinia formaţiunii şi că poziţia guvernului a fost explicată şi de Orban într-un interviu pentru site-ul 888.hu.



Orban a declarat în decembrie pentru site-ul 888.hu că Soros va fi 'alungat' din fiecare ţară europeană şi că ONG-urile vor fi verificate pentru a se vedea ce interese reprezintă.



"Anul care vine va reprezenta alungarea lui Soros şi a puterilor pe care el le simbolizează", a afirmat premierul ungar.



Conform calendarului de pe site-ul parlamentului privind legislaţia ce va fi discutată, aleşii urmează să voteze asupra extinderii declaraţiilor obligatorii de venit ale directorilor de ONG-uri.



"Nu ştim exact ce plănuieşte guvernul împotriva organizaţiilor societăţii civile, însă nu ne temem de ultimele comentarii", a postat pe Facebook grupului de apărare a drepturilor omului TASZ, una dintre organizaţiile nonguvernamentale finanţate parţial de Soros. AGERPRES/(AS - autor: Ionuţ Mareş, editor: Gabriela Ionescu)